Šahovski_klub_Dubrovnik
Povijest
Klub je osnovao dr. Filip Smolčić. Nakon zamiranja klub je obnovljen 1950., da bi kontinuirano djelovao samo do 1954. jer je šahovska aktivnost uvijek ovisila o malom broju entuzijasta. Šahovska sekcija ŠD GOŠK utemeljena je 1958. godine. Organizirala je prvi Kup maršala Tita u šahu. Teškoće s prostorijama smanjili su djelotvornost sekcije, ali je otvoren put profesionalnijem tretmanu šaha, kategorizaciji igrača i redovitijem nastupu u momčadskim nadmetanjima. Izvjestan vakuum zbog nedostatka prostorija donekle je otklonjen osnivanjem Šahovkog kluba "Plamen" u Gružu, u okviru tadašnjeg Saveza omladine. Od 1968. do 1971. to je jedini registrirani klub u Dubrovniku, iako mu nisu pristupili svi bolji dubrovački šahisti, kojima tada kao da i nije stalo do vezivanja za bilo kakve klubove. "Plamen" se ipak isticao svojom masovnošću i organiziranošću, a praktično se ugasio 1972. kada su u požaru izgorjele prostorije. Nova faza u povijesti dubrovačkog šaha počinje 1971., ponovnim "uskrsnućem" Šahovskog kluba GOŠK koji je svoje prostorije napokon dobio pet godina kasnije. Momčad ŠK GOŠK 1972. godine bila je pobjednik Hrvatske šahovske lige - južna skupina, a 1971. i 1973. godine osvojila je i Kup Maršala Tita za Dalmaciju. Miho Karač je 1970. godine osvojio titulu majstorskog kandidata i tako postao prvi, doista teoretski potkovani dubrovački šahist. Godine 1976. osnovana je i Šahovska sekcija "Srđ", a već iduće godine bila je pobjednik momčadskog prvenstva Dalmacije. "Srđ" je 1979. osvajanjem trećeg mjesta u južnoj skupini hrvatske lige postigao najveći uspjeh. Šahovska sekcija "Srđ" je krajem 1979. djelovala kao šahovski klub "Dubrovkinja", da bi se 1980. godine udružila s GOŠK-om u Šahovsko društvo "Dubrovnik".U cjelini uzevši, snažniji zamah i suvremeni organizirani šah počinje utemeljenjem Šahovskog društva "Dubrovnik" 1980. To društvo postiglo je niz uspjeha u pojedinačnim i skupnim natjecanjima, s nekoliko drugih mjesta u južnoj skupini hrvatske lige, osvajanjem Kupa Maršala Tita za Dalmaciju 1983., te brojnim pobjedama u prijateljskim dvobojima i turnirima. Značajan događaj u dubrovačkom šahovskom životu svakako je otvoreni međunarodni šahovski turnir Atlas Open Dubrovnik '90 koji je odigran od 20. do 28. listopada 1990., a u povodu 50. obljetnice Šahovske olimpijade u Dubrovniku, a na kojem je nastupilo 126 igrača od kojih sedam velemajstora, osamnaest međunarodnih majstora i petnaest majstora FIDE. Pobijedio je hrvatski velemajstor Ognjen Cvitan. U Domovinskom ratu većina dubrovačkih šahista pridružila se obrani Hrvatske i značajni turniri organizirani su pod opsadom. Poslije Šahovske olimpijade 1950. za šahovski Dubrovnik nesumnjivo je najznačajniji događaj simultanka tadašnjeg svjetskog šahovskog prvaka Garija Kasparova, koja je održana u prekrasnom ozračju oko Orlandovog stupa 23. listopada 1994. Vrijedan brzopotezni turnir održan je dana 20. kolovoza 2000. u Gradskoj kavani, kojim je s terminom igranja i simbolički obilježena 50. obljetnica Šahovske olimpijade u Dubrovniku. Pri ovome treba istaknuti organizaciju I. otvorenog međunarodnog prvenstva Hrvatske u ubrzanom šahu koje je održano u povodu 50. obljetnice Šahovske olimpijade u Dubrovniku dana 1. studenoga 2000. u hotelu "Neptun" i na kojemu su nastupila 44 šahista iz šest zemalja, između ostalog trinaest velemajstora, četiri međunarodna majstora i šest FIDE majstora. U jubilarnoj, 2008., organiziran je s uspjehom Međunarodni otvoreni šahovski turnir "Dubrovnik Open 2008.", a u povodu 75. obljetnice kluba. Turnir je odigran u kongresnoj dvorani hotela "Petka" u Gružu od 24. do 27. travnja. Nastupila su 54 šahista iz sedam zemalja, od čega 7 velemajstora, 10 međunarodnih majstora, 7 FIDE majstora i jedan ženski međunarodni majstor. Pobijedio je hrvatski velemajstor Mladen Palac.